কক্সবাজারের দ্বীপ উপজেলা কুতুবদিয়ায় টানা ৩দিনে পূর্ণিমার ভরা জোয়ার ও জলোচ্ছ্বাসের পানি  বন্দী বসতঘর হতে লবণ পানি নেমে গেছে। পানি খাওয়া শত শত কাঁচাঘর পড়ে গেছে। লবণ পানি ভর্তি হয়ে আছে হাজার হাজার পুকুর। এতে করে নিত্য প্রয়োজনীয় ব্যবহারের পানি সংকট দেখা দিয়েছে। নিচু এলাকার প্রায় দেড় হাজার হেক্টর আউশ ফসলী জমি লবণ পানিতে সয়লাব হয়ে আছে। ২৯৮০ হেক্টর আউশ ফসলী জমি প্রায় বীজতলা নষ্ট হয়ে গেছে। চলতি আউশ ফসলী জমিতে চাষাবাদ নিয়ে কৃষকেরা উদ্বিগ্ন হয়ে পড়েছে। পানি উন্নয়ন বোর্ড চলতি অর্থসনে ৪০ কোটি টাকার বেড়িবাঁধ নির্মাণ প্রজেক্টের ১ ও ২নং প্যাকেজ এলাকার সিসি ব্লক দেবে গিয়েছে। ওই অংশসহ অন্যান্য এলাকার বেড়িবাঁধের  খোলা অংশ দিয়ে টানা ৩দিনের পূর্ণিমার জোয়ার ও জলোচ্ছ্বাসের পানি ঢুকে বিস্তীর্ণ এলাকা তলিয়ে যায়। আগামী পূর্ণিমার জোয়ারে আরো বেশি পানি ঢুকার আশংখা করছে অভিজ্ঞ মহল। এঅবস্থায় দ্বীপ কুতুবদিয়ার প্রায় দুলাখ মানুষ চরম আতংকের মধ্যে দিনাতিপাত করছে।    সরেজমিনে আলী আকবর ডেইলের পন্ডিত পাড়া, তেলি পাড়া, কিরণ পাড়া, কাজির পাড়া গিয়ে দেখা গেছে জোয়ারের পানি সরে যাবার পর স্থানীয় মৌলভী আমান উল্লাহ, ফসিহ উল্লাহ, আবুল হোছাইন, নূরুল আবচার, জালাল আহমদ, শাহ আলমের ঘরসহ বেশ কয়েকটি কাঁচা ঘর পড়ে গেছে। তাছাড়া তাবালের চর, কুমিরা  ছড়া, জেলে পাড়ায় বহু কাঁচা ঘর পড়ে গেছে। উত্তর কৈয়ারবিলের মিয়াজির পাড়ার মৌলভী কলিম উল্লাহর সহ বেশ কিছু কাঁচা ঘর পড়ে গেছে। নাজির পাড়া, ফইত্যার পাড়া, নাথ পাড়া, জাবের ফকির পাড়া, হাজি মফজল ডিলার পাড়া ও পরান সিকদার পাড়া এলাকায় বেড়িবাঁধের উপরে ও বাইরে থাকা ১হাজারের অধিক ভূমিহীন পরিবারের ঘরবাড়ী বিধ্বস্থ হয়ে মানবেতর জীবন যাপন করছে। উত্তর ধুরুংয়ের কাইছার পাড়া, আইল্যার পাড়া, মেয়ারা কাটা, মিয়াজির পাড়া, সতরুদ্দিন ও চরধূরুং এলাকার হাজার হাজার দুর্গত মানুষ মানবেতর জীবন যাপন করছে। ওই এলাকার প্রায় ১হাজার হেক্টর আউশ ফসলী জমি  লবণ পানিতে সয়লাব হয়ে আছে। ওই জমি গুলোতে চাষাবাদ নিয়ে চাষীরা উদ্বিগ্ন হয়ে পড়েছে। বিগত ৩দিনের দুর্যোগময় পরিস্থিতিতে দুর্গত এলাকার মানুষের দু:খ দুর্দশা দেখতে কেউ এগিয়ে আসেনি বলে স্থানীয়রা অভিযোগ করেন। তবে স্থানীয় ইউনিয়ন পরিষদের উদ্যোগে যত সামান্য চিড়া, গুড় দেয়া হয়েছে। ওই সময়ে উপজেলা প্রশাসনের কোন দায়িত্বশীল কর্মকর্তা এলাকায় ছিলেন না বলে সচেতন মহল অভিযোগ করেন। এব্যাপারে গতকাল রবিবার উপজেলা নির্বাহী কর্মকর্তা মহিউদ্দিন কবীর মাহিনের সাথে মুঠো ফোনে বহু চেষ্টা করেও তাকে পাওয়া যায় নি। উপজেলা কৃষি কর্মকর্তা বাবু  পরেশচন্দ্র দাশ ১০হেক্টর আউশ ফসলের বীজ তলা নষ্ট হওয়ার কথা স্বীকার করে বৃষ্টিপাত হলে পানি জমে থাকা আউশ ফসলী জমিকে চাষাবাদের আওতায় আনা যাবে বলে জানান।